Putat laut

Putat laut, putat gajah atau butun (nama saintifik: Barringtonia asiatica) merupakan sejenis tumbuhan yang tumbuh di pantai-pantai wilayah tropika di Lautan Hindi dari pesisiran Afrika Timur ke Madagaskar hingga kawasan Malesia merangkumi Nusantara sejauh Maluku, malah ke pulau-pulau di Pasifik barat.

Peristilahan
Nama butun turunan akar Melayu-Polinesia *butun.

Botani 
Pokok putat laut boleh tumbuh mencecah ketinggian sebanyak 30 meter dengan banyak dahan mencabang. Daun-daunnya besar berukuran 20-30 sm lebar sehelai meruncing di pangkalnya.

Bunganya berwarna putih 4 kelopak sekuntum dengan banyak stamen putih panjang berhujung merah. Buah putat yang terhasil berbentuk tetrahedral/piramid seperti buah delima dengan diameter 10-15 sm; ia bertukar warna keperangan apabila masak. Setiap buah ini mempunyai satu biji benih yang mudah terapung membolehkan ia tersebar sepanjang pesisiran laut dan pulau-pulau.

Kegunaan

Tujuan perubatan 
Daun putat laut dan mengkudu diperah airnya untuk merawat sakit perut. Daun-daun putat segar sendiri boleh digunakan untuk merawat luka dan penyakit kulit seperti kudis setelah dilayurkan atas api.

Lain-lain 
Pokok ini kadangkala ditanam sebagai tanaman hiasan. Kayu pokok ini dapat dipergunakan sebagai bahan membuat rumah dan perahu.

Pohon dan bijinya mengandung saponin yang dapat digunakan sebagai racun ikan dicampur bersama akar tuba.

Minyak yang berwarna kemerahan dapat diperoleh dengan memanaskan dan memeras bijinya; cairan yang diperoleh ini dapat digunakan sebagai pelekat dalam pembuatan payung, serta untuk membunuh ektoparasit seperti lintah.

Rujukan

Pautan luar 
 Maklumat lanjut spesies di Flora and Fauna Web, Lembaga Taman Negara Singapura
 Maklumat lanjut spesies di Sistem Maklumat Biokepelbagaian Malaysia

Putat